Sofyan Amrabat

Sofyan Amrabat (s. 21. elokuuta 1996 Huizen, Alankomaat) on marokkolainen jalkapalloilija. Hän on pelipaikaltaan puolustava keskikenttäpelaaja. Hän edustaa Espanjan Primera Divisiónissa pelaavaa Real Betisiä lainalla Turkin Superliigan Fenerbahçesta. Hän on pelannut Marokon maajoukkueessa vuodesta 2017.

 Seurajoukkueura 
Amrabat aloitti jalkapallon pelaamisen synnyinmaassaan Alankomaissa. Hän siirtyi FC Utrechtin junioreihin vuonna 2007 ja pelasi edustusjoukkueessa ensimmäiset pääsarjaottelunsa kaudella 2014–2015.  

Amrabat siirtyi kesällä 2017 Utrechtistä Feyenoord Rotterdamiin 4 miljoonan euron siirtosummalla ja voitti seurassa KNVB-cupin sekä kaksi Alankomaiden supercupia. Hän debytoi Mestarien liigassa 13. syyskuuta 2017 Manchester Cityä vastaan ja pelasi kaudella 2017–2018 kaikki Feyenoordin kuusi Mestarien liigan ottelua avauskokoonpanossa. Ensimmäisen maalinsa Mestarien liigassa hän teki 26. syyskuuta 2017 Napolia vastaan.

Amrabat siirtyi 24. elokuuta 2018 nelivuotisella sopimuksella Club Bruggeen. Belgialaisseura maksoi hänestä 2,5 miljoonan euron siirtokorvauksen. Hän pelasi kaudella 2018–2019 Bruggessa 24 pääsarjaottelua, joissa hän teki yhden maalin. Hän pelasi kaudella myös kaksi ottelua sekä Mestarien liigassa että Eurooppa-liigassa.

Elokuussa 2019 Amrabat siirtyi Italiaan, aluksi lainasopimuksella Hellas Veronaan ja sittemmin Fiorentinaan. Hän on pelannut Serie A:ssa 119 ottelua, joista 95 ottelua avauskokoonpanossa, ja tehnyt niissä kaksi maalia. Kaudella 2022–2023 Amrabat pelasi 13 ottelua Konferenssiliigassa Fiorentinan hävitessä loppuottelun West Ham Unitedille.

Syyskuussa 2023 Amrabat siirtyi Manchester Unitediin vuoden mittaisella lainasopimuksella, johon sisältyi myös 25 miljoonan euron osto-optio. Hän debytoi Manchester Unitedissa 23. syyskuuta 2023 valioliigaottelussa Burnleyä vastaan. Hän pelasi kauden aikana 21 ottelua Valioliigassa ja viisi ottelua Mestarien liigassa. Hän oli avauskokoonpanossa Unitedin voittaessa FA Cupin loppuottelussa Manchester Cityn.

Amrabat aloitti kauden 2024–2025 Fiorentinassa, jossa hän pelasi kaksi Serie A:n ottelua. Elokuussa 2024 Amrabat siirtyi turkkilaisseura Fenerbahçeen yksivuotisella lainasopimuksella, joka velvoitti Fenerbahçen ostamaan hänet kesällä 2025 pysyvästi 12 miljoonalla eurolla. Lainakaudellaan Fenerbahçessa Amrabat pelasi 26 Turkin Superliigan ottelua, joissa hän teki kaksi maalia. Eurooppa-liigassa hän pelasi 10 ottelua. Kesällä 2025 Amrabat siirtyi Fenerbahçeen pysyvästi. Kaudella 2025–2026 Amrabat ehti pelata Fenerbahçessa kaksi sarjaottelua sekä neljä Mestarien liigan karsintaottelua.

Syyskuussa 2025 Amrabat siirtyi espanjalaisseura Real Betisiin kesään 2026 asti ulottuvalla lainasopimuksella.  

 Maajoukkueura 
Amrabat pelasi Alankomaiden alle 15-vuotiaiden maajoukkueessa mutta siirtyi sitten edustamaan Marokon nuorisomaajoukkueita. Hän pelasi kolme ottelua alle 17-vuotiaiden MM-kilpailuissa 2013. Hän pelasi Marokon A-maajoukkueessa ensimmäisen kerran maaliskuussa 2017 ystävyysottelussa Tunisiaa vastaan. MM-kilpailujen 2018 alkulohko-ottelussa Irania vastaan hän tuli vaihdosta kentälle veljensä Nordin Amrabatin tilalle.

MM-kilpailuissa 2022 Marokko selviytyi kaikkien aikojen ensimmäisenä afrikkalaismaana MM-kilpailujen välieriin ja Amrabat pelasi täydet minuutit joukkueensa kaikissa seitsemässä ottelussa. Hän pelasi viisi ottelua Afrikan-mestaruuskilpailuissa tammikuussa 2022 ja neljä ottelua AM-kilpailuissa tammikuussa 2024. Hän on lokakuun 9. päivään 2025 mennessä pelannut 68 A-maaottelua, joissa hän on ollut 57 kertaa avauskokoonpanossa.

 Lähteet 

Luokka:Marokkolaiset jalkapalloilijat
Luokka:Vuonna 1996 syntyneet
Luokka:Elävät henkilöt